PRANEŠIMAS ŽINIASKLAIDAI  
2025 m. balandžio 7 d.

**Aukso kaina muša rekordus: kodėl visi puolė investuoti?**

**Auksas dažnai laikomas vienu iš būdų apsisaugoti nuo ekonominio neapibrėžtumo. Tačiau nors šis metalas gali būti „saugi užuovėja“ investuotojams, jo kaina taip pat kinta priklausomai nuo pasaulinės ekonomikos, geopolitinių įvykių ir rinkos paklausos. Kaip tinkamai investuoti į auksą ir ką svarbu žinoti prieš priimant šį sprendimą, pasakoja „Luminor“ banko vyresnysis portfelio valdytojas Mantas Skardžius.**

Įprastai investuotojai auksą renkasi kaip priemonę apsisaugoti nuo infliacijos ir finansų rinkų svyravimų. Tačiau, nors auksas ir laikomas viena stabilesnių investicijų, jo kaina nėra apsaugota nuo rinkos pokyčių.

Pastaruoju metu aukso kaina mušė vis naujus rekordus, viršydama 3 tūkst. JAV dolerių už unciją kainą ir taip atspindėdama augančią investuotojų paklausą bei rinkos reakciją į ekonominius bei geopolitinius veiksnius.

„Tačiau teigti, kad tai visiškai saugi investicija, būtų sudėtinga – aukso kainą veikia daugybė veiksnių, pradedant palūkanų normų pokyčiais, baigiant geopolitine įtampa. Iš kitos pusės – investicijų be rizikos nėra“, – šypsosi ekspertas.

**Galima investuoti keliais būdais**

Šiandien į auksą galime investuoti keliais skirtingais būdais. Tradiciškai investuotojai renkasi fizinį auksą – luitus, monetas, juvelyrinius dirbinius. Tačiau, kaip teigia ekspertas, ši investavimo forma reikalauja papildomų kaštų, tokių kaip saugojimo ar draudimo išlaidos.

„Kitas kelias – įsigyti kalnakasybos bendrovių akcijų. Taip galite pasinaudoti ne tik aukso kainos pokyčiais, bet ir gauti naudos iš įmonių veiklos rezultatų: jų pelningumo, augimo perspektyvų ir mokamų dividendų. Tačiau tokiu atveju turėkite omenyje, kad šias bendroves veikia ne tik žaliavų kainų svyravimai, bet ir ekonominės bei šioms įmonėms specifinės aplinkybės“, – pasakoja M. Skardžius.

Dar viena alternatyva – investuoti į biržoje prekiaujamus fondus (ETF, angl. *exchange-traded funds*), per kuriuos, priklausomai nuo strategijos, galime investuoti tiek į auksą tiesiogiai, tiek į jau minėtas aukso gavybos įmonių akcijas. Anot M. Skardžiaus, dažniausiai ETF leidžia maksimaliai sumažinti patiriamus kaštus, o investicijų į akcijas atveju – paskirstyti riziką per kelias kalnakasybos įmonių akcijas.

„Pasipelnyti iš aukso kainos svyravimo taip pat galite prekiaudami vadinamuoju skaitmeniniu auksu (XAU). Įvairios investavimo platformos suteikia galimybę sudaryti sandorius, kurių vertė priklauso nuo aukso kainos rinkoje. Tai reiškia, kad galite pirkti ir parduoti auksą realiu laiku, pasinaudodami kainos pokyčiais, tačiau be fizinio jo laikymo kaštų. Dėl šio lankstumo toks būdas paprastai labai populiarus tarp aktyviai finansų rinkose prekiaujančių investuotojų“, – aiškina ekspertas.

**Apsiriboti tik auksu – ne išeitis**

Pasak M. Skardžiaus, vienas su auksu susijusias investicijas parduoti paprasta, o kitas realizuoti gali būti sudėtingiau, ypač esant nepalankioms rinkos sąlygoms.

„Prieš priimdami sprendimą investuoti į auksą, aiškiai įsivardinkite savo finansinius tikslus ir pasirinkite investavimo laikotarpį. Taip pat neapsigaukite – aukso ar kitų tauriųjų metalų kainos kyla tikrai ne visada. Auksas gali būti stiprus įrankis investiciniame portfelyje, tačiau, kaip ir bet kuri kita turto klasė, jis gali pigti dėl rinkos disbalanso, pasiūlos ir paklausos pokyčių, geopolitinių aplinkybių ar kitų veiksnių kaitos“, – sako M. Skardžius.

Svarbiausia, priduria ekspertas, investicijas rinkitės pagal savo tikslus. Neapsiribokite vien tauriųjų metalų rinka – gerai subalansuotas portfelis yra diversifikuotas ir toks, kuris užtikrina tiek stabilumą, tiek kuo mažesnę investicijų riziką bei galimus nuostolius ateityje.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. Kaip ir mūsų namų rinkos – Estija, Latvija ir Lietuva – mes esame jauni, dinamiški ir žvelgiantys į ateitį.

**Daugiau informacijos:**

Severa Augusta Lukošaitytė  
„Luminor“ komunikacijos projektų vadovė  
Tel.: +370 61143579  
el. p.: [severa.augusta.lukosaityte@luminorgroup.com](mailto:severa.augusta.lukosaityte@luminorgroup.com)